stanford-oval/wikipedia huggingface dataset:
פרסי ג'קסון והקרב על המבוך
עלילה > במבוך

על ידי שימוש במבוך, מוכרחים אנבת', פרסי, גרובר וטייסון למצוא את דיידלוס ולשכנעו לא לערוק אל כוחותיו של לוק, כדי שלא ימסור את החוט המכושף של הנסיכה אריאדנה, שינחה אותו ואת כוחותיו במבוך. לאחר ניווט קל במבוך, פוגשים פרסי ורעיו את קאמפה - חצי אישה אנושית, חצי דרקונית, ולאחר קרב משחררים את אסירה, בריאראוס בעל-מאה-הידיים, בן משפחתו של טייסון ואלילו הרוחני. למרות הערצתו של טייסון כלפי בעל מאה הידיים ה"אימתני", מאכזבו בריאראוס בכך שמסרב לעזור להם כאשר הפחד מניע אותו. לאחר מפגש עם אלת הנישואים והשיגעון הרה ועם אל הפתחים יאנוס וקרב בחוותו של גריאון, נפגשת הקבוצה עם ניקו די אנג'לו, בן האדס, אשר מאשים את פרסי כגורם למות אחותו, ביאנקה. לאחר מכן, בהוראתו של אל הנפחים והאש הפייסטוס, משתמשים פרסי והקבוצה במבוך על מנת להגיע להר סנט הלן. שם, מרגיש גרובר בנוכחותו של אל הפרא פאן ויוצא בעקבותיו יחד עם טייסון. פרסי ואנבת' יוצאים אל נפחיית הפייסטוס עליה השתלטו הטלקינים, שדי ים דמויי כלבים אשר משרתים את הטיטאן קרונוס. הטלקינים מוצאים את פרסי ותוקפים אותו. זמן קצר לפני ההתקפה, פרסי פוגש את אנבת' ומשכנע אותה לברוח בלעדיו, כדי להציל אותה. אנבת' מנשקת את פרסי ומשתמשת בכובע ההיעלמות שלה. פרסי משתמש בכוחו כבן מרעיד האדמה, גורם להתפרצות הר הגעש, ובורח בעזרת מים מההר כדי להשאיר את הטלקינים חסרי אונים. לאחר התרגיל הוא נשאר מחוסר הכרה ואנרגיה.
עלילה > אוגיגיה וקליפסו

לאחר מכן, מתעורר פרסי באי המכושף של קליפסו, אוגיגיה. קליפסו נכלאה באי לאחר מלחמת הטיטאנים הראשונה, לאחר שעזרה לאביה, הטיטאן אטלס. כחלק מעונשה הנצחי, כל אלף שנה מופיע חצוי על חופי האי של קליפסו; היא מתאהבת בו, אך מסיבה כלשהי הוא לא יכול להישאר באוגיגיה לנצח. כמו החצויים האחרים שעזבו את קליפסו, עוזב אותה פרסי ומפליג למחנה החצויים על רפסודה. כשהוא מגיע למחנה, הוא משבש את טקס ההספד שלו, לאחר שכולם חשבו שנהרג.
עלילה > רייצ'ל, פאן ודיידלוס

פרסי ואנבת' מאתרים ומבקשים עזרה מבת התמותה רייצ'ל אליזבת' דר, שיכולה לראות מבעד לערפול, אשר מונע מבני אנוש לראות את עולם המיתולוגיה. הקבוצה הכוללת את פרסי, אנבת' ורייצ'ל נכנסת למבוך בשנית, ושם מוצאים את גרובר וטייסון, והחבורה פוגשת סוף סוף את האל פאן. לאכזבתו של גרובר, במקום לקום ממקום מחבואו ולשקם את הטבע ההרוס בעולם, פאן גוסס ונשאר ממנו רק צל החלש מכדי לעזור להציל את הטבע. במקום, הוא מורה לגרובר להעביר הלאה בשורה האומרת שכולם צריכים לעזור להציל את הטבע ההרוס- בני תמותה, חצויים, סאטירים, כולם. לאחר המפגש עם פאן, מגלה הקבוצה שקווינטוס, מורה הלחימה המסתורי במחנה החצויים הוא למעשה דיידלוס, שהעניק לעצמו חיי נצח כאשר שריין את גופו כאוטומטון. דיידלוס מבשר כי לוק הוא בעצם נושא רוחו של קרונוס, וקרונוס מנצל את לוק על מנת לחזור לחיים. קרונוס מגלה שניקו הוא בנו של האדס והדמות האופציונלית מן הנבואה הגדולה. הקבוצה מגלה שלוק הקדים את חבריו והשיג את חוט אריאדנה.
עלילה > הקרב על המבוך

לאחר מכן, שולח לוק את צבאו הגדול לקרב במחנה החצויים דרך המבוך. לאחר קרב בו המחנה נהרס כמעט לגמרי, בריאראוס ודיידלוס מגיחים מן המבוך ומחסלים את קאמפה. גרובר משלים את עבודתם של השניים ומשתמש בכוח הפאניקה שניתן לו על ידי פאן ומבריח את הצבא של לוק. לאחר הקרב, מקריב דיידלוס את עצמו כדי להפיל את המבוך.
עלילה > לאחר הקרב

מועצת זקני הפרסות מתפרקת לאחר שעושים הצבעה האם להגלות את הבוגד (גרובר). סילנוס, מארון ולנאוס, מועצת זקני הפרסות, הצביעו להגלות. אבל דיוניסוס בא והצביע לא להגלות, ביחד עם כירון. סילנוס אמר שגרובר יוצא לגלות. אבל ההצבעה הסתיימה בתיקו כי קול של אל שווה 2 קולות. 3 קולות מול 3 קולות. אנבת' הלכה ללמוד בבית ספר פרטי בסן פרנסיסקו כדי להשגיח על הר טאם, במקום בו נמצאים מצודת אותריס וגן ההספרידות, וגם אטלס שנושא את השמיים. פרסי הולך ללמוד ביחד עם רייצ'ל בתיכון גוד, היכן שפול בלופיס (החבר של אמו) מלמד. לבסוף, כאשר לפרסי יש יום הולדת ופוסידון נותן לו צדפה מיובשת במתנה, פרסי מסכים שפול יתחתן עם אמא שלו, סאלי. פרסי יורד במדרגות החירום ורואה את ניקו, משוטט.
ראו גם

אולימפוס
דריטן אבאזוביץ'

דריטן אבאזוביץ' (בסרבית: Дритан Абазовић; באלבנית: Dritan Abazoviq או Dritan Abazi, נולד ב-25 בדצמבר 1985 באולצין) הוא פוליטיקאי מונטנגרי, שכיהן כראש ממשלת מונטנגרו בין אפריל 2022 לאוקטובר 2023. בין אוקטובר 2022 לאוקטובר 2023 כיהן גם כשר החוץ של מונטנגרו.
הוא נולד כאלבני ומוסלמי, ומכהן כיושב ראש מפלגת "הפעולה הרפורמיסטית המאוחדת". בשנים 2020–2022 הוא כיהן כסגן ראש הממשלה בקבינט של זדרבקו קריבוקפיץ'.
קורות חייו > ילדות וצעירות

דריטן אבאזוביץ' נולד ב-1985 במשפחה אלבנית מוסלמית באולצין במונטנגרו שהייתה אז רפובליקה אוטונומית במסגרת פדרציית יוגוסלביה תחת שלטון קומוניסטי. הוא למד בילדותו בבית ספר יסודי ואחר כך בתיכון בעיר הולדתו ונרשם בהמשך ללימודי מדעי המדינה באוניברסיטת סרייבו. סיים את הלימודים האקדמיים כראשון בשכבה וזכה באות הזהב ובתעודת הזהב של אוניברסיטת סרייבו. ב-2008 סיים תואר שני ביחסים בינלאומיים בפקולטה למדעי המדינה של אוניברסיטת מונטנגרו. כעבור עשור בשנת 2019 סיים את הדוקטורט באוניברסיטת סרייבו עם העבודה Globalna politika – Etički aspekti globalizacije ("פוליטיקה גלובלית – היבטים אתיים של הגלובליזציה"). אבאזוביץ' עבד תקופה מסוימת כמורה בגימנסיית "דריטה" באולצין, בה לימד סוציולוגיה של התרבות, תקשורת ותולדות הדת.
בשנים 2005–2007 עבד כמדריך בפקולטה למדעי המדינה של אוניברסיטת סרייבו. ב-2009 סיים קורס בנושא "חקר השלום" באוניברסיטת אוסלו. באותה אוניברסיטה עבר סמינר בהתפתחות מקצועית. ב-2011 התגורר אבאזוביץ' בארצות הברית והשתתף בתוכנית השתלמות של מחלקת המדינה בוושינגטון די.סי. בשנים 2010–2012 הוא עבד כמנהל בחברת השידורים "טאוטה" באולצין וכמו כן פעל בעיר בארגון הלא ממשלתי "מוגול".
קורות חייו > קריירה הפוליטית

בשנת 2012 אבאזוביץ' נמנה עם מייסדיה של המפלגה הליברלית "מונטנגרו החיובית". בבחירות לפרלמנט בשנת 2012 מפלגה זו זכתה ב-7 מתוך 81 מושבי הפרלמנט והוא היה אז הצעיר בין חברי הפרלמנט. ב-2014 בעקבות פילוג במפלגתו, עזב אבאזוביץ' את "מונטנגרו החיובית" וכיהן כחבר פרלמנט עצמאי עד שב-2015 הצטרף למפלגה החדשה "הפעולה הרפורמיסטית המאוחדת" URA .כיום הוא יושב ראש המפלגה הזאת ובשנים 2015–2020 שימש כנציג שלה בפרלמנט. ביוני 2020 התקבלה מפלגת "הפעולה הרפורמיסטית המאוחדת" בסיעה "המפלגה האקולוגית האירופית" ועל ידי כך הייתה מפגלת האופוזיציה המונטנגרית הראשונה שהצטרפה לסיעת מפלגות אירופית.
ב-11 ביולי 2020 מפלגת " הפעולה הרפורמיסטית המאוחדת – תנועה אזרחית" רצה בנפרד לפרלמנט עם מצע במגמת מרכז-שמאל ותחת השם "מונטנגרו בשחור לבן". ברשימה עמדו במקומות הראשונים מועמדים עצמאיים, לרבות העיתונאית הידועה מילקה טאדיץ', כמה כן אנשי אקדמיה, עיתונאים, אנשי החברה האזרחית ופעילי ארגונים לא ממשלתיים. השתתפו גם כמה יזמים מקומיים קטנים ונציג מפלגת הצדק והפיוס המייצגת את המיעוט הבוסני במדינה. כמנהיג מפלגת "הפעולה הרפורמיסטית המאוחדת" עמד אבאזוביץ' בראש הרשימה.
בבחירות הפלמנטריות בשנת 2020 חל המהפך הממשלתי הדמוקרטי הראשון בהיסטוריה של מונטנגרו. רשימתו של אבאזוביץ' השיגה ארבעה מנדטים, מה שהרשה לה למלא תפקיד מפתח בהדחה מהשלטון של המפלגה הדמוקרטית של הסוציאליסטים שבראשות מילו ג'וקנוביץ' ששלטה במדינה למשך 30 שנה (ג'וקנוביץ' עצמו מכהן כעת כנשיא המדינה).

במפגש בין מנהיגי שלוש הרשימות "למען עתיד מונטנגרו" (זדרבקו קריבוקאפיץ'), "העולם הוא אומתנו" (אלקסה בצ'יץ') ו"מונטנגרו בשחור לבן" – (דריטן אבאזוביץ'), סיכמו את העקרונות המנחים של הממשלה הבאה, לרבות סוגיית הרכבת ממשלת מומחים, המשך תהליך הצטרפות מונטנגרו לאיחוד האירופי, המאבק בשחיתות ובקיטוב בחברה המונטנגרית. הם הזמינו לשווא את מפלגות המיעוטים הבוסני והאלבני במונטנגרו, לההצטרף אליהם בהקמת ממשלת קואליציה רחבה.
קורות חייו > קריירה הפוליטית > סגן ראש הממשלה

בסופו של דבר ב-4 בדצמבר 2020 41 מתוך 81 חברי הפרלמנט של מונטנגרו הצביעו בעד ממשלה חדשה בראשות זדרבקו קריבוקאפיץ' שכללה 12 שרים עצמאיים. אבאזוביץ' התמנה לסגן ראש הממשלה אחראי על תיאום המגזר הביטחוני ועל הביטחון הלאומי. הקבינט החדש שאף לפרק את המנגנונים הממלכתיים שנבנו על ידי מפלגת השלטון עד אז, המפלגה הדמוקרטית של הסוציאליסטים, ולעקור מן השורש את השחיתות ואת הפשע המאורגן. בינואר 2022 התמנה אבאזוביץ' כחבר בוועד המייעץ של המכון לחירות ולביטחון באירופה.
ב-5 בינואר 2021 חשף אבאזוביץ' שהחברה "Global Montenegro" שבבעלותו החלקית של הנשיא מילו ג'וקנוביץ' הייתה חייבת למדינה 12,450,000 יורו ושראשיה אינם נהנים יותר מחסינות. למחרת נעצר זמנית בבודווה איש העסקים בראנו מיצ'ונוביץ' המעורב בענף הבנייה וההימורים ושהיה חשוד בקשרים עם עולם הפשע.
על רקע ויכוחים קשים בציבור הנוצרי המונטנגרי בין תומכי הכנסייה האורתודוקסית הסרבית רבת ההשפעה למתנגדיה, בעת המהומות האלימות שפרצו בצטיניה ב-5 בספטמבר 2021 בעת הכתרת המיטרופוליט החדש של מונטנגרו והחוף, יואניקיה מיצ'וביץ' התעוררו קרעים בתוך הרוב הפרלמנטרי. למחרת אבאזוביץ', יחד עם שר הפנים סרגיי סקולוביץ' ומפקד המשטרה זורן ברג'אנין הואשמו על ידי גורמיאופוזיציה בכך שהתנגדו כביכול לאירוע שאורגן על ידי כמה קבוצות מדיה, החזית הדמוקרטית בראשות אנדריה מנדיץ' ונציג של מפלגת "מונטנגרו הדמוקרטית"
ראש הממשלה קריבוקאפיץ' הצהיר שהאירועים ייחקרו. לעומת זאת אבאזוביץ' הכריז את תמיכתו במנגנוני הביטחון ובצורת פעולתם. הוא איים שבמקרה שיפוטרו סקולוביץ' וברג'אנין הוא יפסיק לתמוך בממשלת הקואליציה. אכן כעבור חדשים מספר על רקע בקורת על מה שראה כתפקוד לקוי של הממשלה בתחום השילוב באירופה, במאבק בקורונה ואחרים, בתחילת פברואר 2022 הצביעה מפלגתו של אבאזוביץ' בעד הצעת אי אמון בממשלת קריבוקאפיץ'.
קורות חייו > קריירה הפוליטית > ראש ממשלה

ב-3 במרץ 2022 הטיל הנשיא ג'וקנוביץ' על אבאזוביץ' את המשימה להרכיב ממשלה חדשה שתאיץ את שילובה של מונטנגרו באיחוד האירופי, כשברקע הפיצול בציבור המונטנגרי בין מצדדי סרביה, רוסיה והכנסייה האורתודוקסית הסרבית לבין המחנה הפרו-מערבי ופרו-אירופי. ב-28 באפריל 2022 אבאזוביץ' הצליח להרכיב קואליציית מיעוט של מפלגות פרו-אירופיות כולל המפלגה הדמוקרטית של הסוציאליסטים.
הממשלה החדשה האמורה לכהן למשך שנה נתמכה על ידי 45 חברי פרלמנט ו-3 הצביעו נגד. הממשלה מורכבת מ-18 שרים, עבור 20 משרדים (2 בלי תיק) ו4 סגני ראש ממשלה.

אבאזוביץ' הבטיח להתמקד ברפורמות הנדרשות של ידי האיחוד האירופי כך שמונטנגרו תאיץ את תהליך ההצטרפות לאיחוד בהתחשב במצב שנוצר עם פלישת רוסיה לאוקראינה בפברואר 2022. אבאזוביץ' ציין שהממשלה תיאבק בשחיתות, תעודד השקעות ראויות ופיתוח, תגן על הסביבה ותשפר את הטיפול בילדים ובנוער.
ב-20 באוגוסט 2022 ממשלתו איבדה את הרוב בפרלמנט אחרי שנחתם הסכם שנוי במחלוקת בין המדינה לכנסייה האורתודוקסית הסרבית לגבי נכסי מנזריה וכנסיותיה,  במונטנגרו. 
באותה תקופה פעם אבזוביץ' במרץ נגד השחיתות ונגד הפגע המאורגן, במיוחד על ידי פירוק רשת גדולה של מבריחי סיגריות. הוא האשים חלק מהפוליטיקאים בקשר עם אות סחר בלתי חוקי.
קורות חייו > חייו הפרטיים

אבאזוביץ' מדבר אלבנית, סרבו-קרואטית ואנגלית. בשנת 2017 הוא חתם על ההצהרה על שפה המשותפת של המונטנגרים, הקרואטים, הסרבים והבוסניאקים.
ספרים

Cosmopolitan Culture and Global Justice (תרבות קוסמופוליטית וצדק גלובלי)
הערות שוליים

↑  באתר המונטנגרי CDM
↑  כתבה באתר הסרבי -Telegraf 31.08.2020
↑  המהפך הדמוקרטי במונטנגרו, כתבה ב-4 בדצמבר 2020 באתר Balkan insight
↑  האתר ABC news ב-3 במרץ 2022
↑  רויטר  28 באפריל 2022
↑  באתר המונטנגרי CDM ב-28 באפריל 2022
↑   20.8.2022 באתר RFI
| --- | --- |
בקרת זהויות :  GND: 128515780X  VIAF: 1313168109569243630007   WorldCat (עם VIAF): 1313168109569243630007
משה גיל (אדריכל)

ערך זה עוסק באדריכל. אם התכוונתם להיסטוריון, ראו .
| --- | --- |
משה גיל
משה גיל
 לידה:  21 באפריל 1933 צ'רנוביץ, רומניה
 פטירה:  15 בפברואר 2025 (בגיל 91)
 תקופת הפעילות:  1964–2010 (כ־46 שנים)
 תחום יצירה:  אדריכלות
 יצירות ידועות:  ספריית ארן, אוניברסיטת בן-גוריון בנגב
משה גיל (21 באפריל 1933 - 15 בפברואר 2025) היה אדריכל ישראלי.
ביוגרפיה

נולד בשנת 1933 בשם קורט גולץ בעיר צ'רנוביץ שברומניה (כיום באוקראינה), לצבי (איש עסקים) וללילי (עקרת בית) במשפחה בורגנית מבוססת. אביו של גיל היה בעל חנות למשקאות חריפים, והמשפחה התגוררה בבית גדול.
עם כיבוש העיר בידי הסובייטים ב-1940 הולאמו החנות והבית ואביו של גיל איבד את פרנסתו ואת מעמדו. המשפחה נאלצה לעבור לגור אצל דודה שהחזיקה בדירה זעירה בת שני חדרים. ב-1941 שבה רומניה וכבשה את העיר. ליהודים הוקם גטו והמשפחה נאלצה לעבור אליו.
בגטו שהתה המשפחה כשנה ובמהלכה הצליחה אמו לצאת לעבוד מחוץ לגטו בעזרת ניירות מזויפים. לאחר שהזיוף התגלה חששה המשפחה מן ההליך המשפטי הצפוי והוחלט להצטרף לקבוצה שהתארגנה לבריחה מן הגטו, במטרה להימלט מרומניה. הקבוצה, שמנתה כ-60 איש, הצליחה לשחד קצין בכיר ולעלות על רכבת שיצאה מן העיר. הקבוצה עברה בשלום סדרה של מחסומים ובדיקות בזכות תעודות מעבר מזויפות והגיעה לגדת נהר הדנובה, שם חיכתה להם ספינה, שרכשו לפני הבריחה, ועליה צוות מלחים. יעד הספינה היה ארץ ישראל. אלא שבמהלך השייט עלתה הספינה על שרטון בחוף טורקיה והנוסעים הובאו לחוף על ידי הצבא הטורקי. מאוחר יותר הפליגה הקבוצה לקפריסין (הכניסה לארץ ישראל נמנעה על ידי הבריטים בעקבות הספר הלבן), שם שהו גיל ומשפחתו כשנתיים במלון לפליטי מלחמה, עד שקיבלו סרטיפיקטים לעלייה לארץ ישראל.
בשנת 1944 היגר עם הוריו לארץ ישראל. עם הגעתם לארץ נשלחו למחנה עתלית. גיל הצטרף לקבוצת הילדים בקיבוץ שער העמקים, האב אושפז בבית החולים ולאחר שחרורו מצא עבודה במפעל בחולון. האם עבדה כעוזרת בית בתל אביב.
משער העמקים עבר גיל לקיבוץ שריד בעמק יזרעאל, שם הפך למדריך נוער ולראש קן השומר הצעיר. מיד לאחר השירות הצבאי הכיר את אילנה מלבנציק, השניים נישאו ונולדו להם בן ובת.
גיל למד תחילה בבית הספר של הצייר אהרן אבני ועבד ב"מדפיס הממשלתי", שם הדפיס בולים ואיגרות חוב. במהלך שנות ה-50 עסק בעיצוב ואיור ובין השאר עיצב את סמליל כתב העת הספרותי עכשיו. לאחר שהשלים תעודת בגרות החל בלימודי אדריכלות בטכניון בחיפה. את לימודיו סיים בהצטיינות יתרה בשנת 1964, והודות לכך זכה במלגה מיוחדת שבאמצעותה התארח על ידי אגודת האדריכלים בברזיל שם שהה בחלק מהזמן במשרדו של האדריכל אוסקר נימאייר.
בין השנים 1964–1966 עבד במשרדם של האדריכלים אורה ויעקב יער. במסגרת זו השתתף בתכנון שכונת מגורים על שם אלי כהן בכפר סבא. במקביל, זכה ב-1965 בפרס קניה כשניגש מחוץ למשרד יחד עם אדריכלים אחרים (בוכמן וקולודני) לתחרות תכנון מרכז יזרעאליה בחיפה.
בשנת 1966 הצטרף למשרדם של האדריכלים מיכאל נדלר, שולמית נדלר ושמואל ביקסון. תרומתו המשמעותית לעבודות המשרד הורגשה על ידי השותפים הוותיקים ובשנת 1970 הפך לשותף במשרד. בין העבודות הבולטות שהוביל במשרד היו בית הספר ליאו בק, ספריית ארן באוניברסיטת בן-גוריון ומרכז הספורט בקמפוס הר הצופים. לימד בטכניון במחלקה לאדריכלות בשלוחה בתל אביב בין השנים 1982 עד 1988.
ב-2013 נערכה בגלריה בבית האדריכל התערוכה "עבודת צוות" הסוקרת את עבודות המשרד בין השנים 1946–2010. שנתיים לאחר מכן נפתחה התערוכה מחדש במוזיאון בית אורי ורמי נחושתן. ב-2016 יצא לאור ספר מקיף המסכם את יצירתו של משרד האדריכלים "נדלר, נדלר, ביקסון, גיל" בעריכת צבי אלחייני ומיכאל יעקובסון.
עבודות נבחרות

הספרייה המרכזית ע"ש ארן באוניברסיטת בן-גוריון בנגב, 1968
מרכז חינוך ליאו באק, חיפה, 1970.
בנין הקרן לביטוח פועלי הבניין בירושלים, 1972
בית הספר להנדסאים 'אורט' בגבעת רם, ירושלים, 1978
שכ' קהילתית לדוגמה בקטמונים ירושלים, 1983
הספרייה למדעים מדויקים והנדסה באוניברסיטת תל אביב, 1983
מועדון הסגל בטכניון בחיפה, 1996
היכל המשפט בנצרת, 1999
בית הסטודנט והספרייה המרכזית במכללת ספיר, 2000
מרכז הספורט ע"ש לרנר באוניברסיטה העברית, הר הצופים, 2002
בית הספר התיכון ליד האקדמיה למוסיקה בגבעת רם ירושלים, 2003
גלריית תמונות

מדרגות בספריית מדעי החברה וניהול באוניברסיטת תל אביב
גיל לצד שותפתו האדריכלית שולמית נדלר בחזית בניין ספריית סוראסקי
הספרייה המרכזית ע"ש ארן
משה גיל בביתו, 2017
ספרייה במכללת ספיר
בית הסטודנט במכללת ספיר
היכל המשפט בנצרת
לקריאה נוספת

מיכאל יעקובסון וערן תמיר-טוויל: עבודת צוות - העבודות של משרד נדלר-נדלר-ביקסון-גיל עם אלקון, 2010-1946, גלריית בית האדריכל, עמותת האדריכלים, קטלוג תערוכה, 2013.
מיכאל יעקובסון וערן תמיר-טוויל: עבודת צוות - העבודות של משרד נדלר-נדלר-ביקסון-גיל עם אלקון, 2010-1946, מוזיאון בית אורי ורמי נחושתן, קטלוג תערוכה, 2014.
צבי אלחייני ומיכאל יעקובסון: האדריכלות של נדלר-נדלר-ביקסון-גיל, 2010-1946, הוצאה עצמית, 2016
הסוכנות להגנה מפני טילים

| --- | --- |
 
 סמל הסוכנות
 מידע כללי
 מדינה:  ארצות הברית 
 תחום שיפוט:  ארצות הברית ארצות הברית
 משרד אחראי:  מחלקת ההגנה של ארצות הברית
 סוכנות אם:  Office of the Secretary of Defense 
 תאריך הקמה:  1984 (יוזמת ההגנה האסטרטגית) 1994 (כארגון ההגנה מפני טילים בליסטיים) 2002 (כסוכנות להגנה מפני טילים)
 ראש:  תת אדמירל ג'ון א. היל (אנ')
 תקציב:  7.9 מיליארד דולר (2017)
 אתר הסוכנות
 
הסוכנות להגנה מפני טילים (באנגלית: The Missile Defense Agency, בראשי תיבות: MDA) היא סוכנות ממשלתית אמריקאית בתחום המחקר, הפיתוח והרכש הפועלת תחת מחלקת ההגנה. משימותיה של הסוכנות הן פיתוח, בחינה, ניסוי, פריסה ושילוב של מערכות הגנה מפני טילים בליסטיים בכל שלבי מעופם, במטרה להגן על ארצות הברית.
היסטוריה

שורשי הסוכנות ביוזמת ההגנה האסטרטגית שנוסדה ב-1983 על ידי נשיא ארצות הברית רונלד רייגן. ב-1994 שונה שמה של היוזמה לארגון ההגנה מפני טילים בליסטיים (BMDO).
ב-1999 הוגדרו משימות הארגון בחוק ההגנה הלאומית מפני טילים. בחוק נקבע כי מדיניות ארצות הברית היא לפרוס לכל המוקדם על פי המתאפשר מבחינה טכנולוגית מערכת הגנה לאומית המסוגלת להגן על שטחי ארצות הברית מפני מתקפה של טילים בליסטיים.
לאחר פרישת ארצות הברית מאמנת הטילים נגד טילים בליסטיים ב-2002, שונה שם הארגון, ומאז הוא נקרא "הסוכנות להגנה מפני טילים".
שיתופי פעולה

הסוכנות משתפת פעולה עם מדינות שונות ברחבי העולם, כולל פיתוח מערכות ופריסת מערכות הגנה כגון מערכות הגנה מרחבית בגובה רב, ומערכות PAC-3. עם ישראל קיים שיתוף פעולה בפיתוח מערכת ה"חץ", בפיתוח "קלע דוד" ובמערכת "כיפת ברזל".
מערכות פעילות

36 מערכות קרקעיות ליירוט לטווח ארוך - מערכות טילי MIM-104 פטריוט משודרגות למתן מענה מפני טילים (PAC-3)
33 אוניות מלחמה המצוידות במערכות Aegis ובעלות יכולות שיגור טילי SM-2,SM-3,SM-6 מיועדות לספק הגנה מפני טילים בליסטיים לטווח קצר ובינוני. נכון לינואר 2025, יש 45 אוניות כאלו, בסוף 2025 אמורות להיות 56 וב 2030 - סה"כ 69 אוניות.
מתקן רדאר מסוג "קוברה דיין" משופר המוצב באיים האלאוטיים שבאלסקה
מערכות רדאר לגילוי מוקדם הפרוסות ברחבי העולם
12 מערכות רדאר ניידות מסוג AN/TPY-2 הפועלות בתחום התדרים X
6 סוללות טילי THAAD כולל מערכות בגואם ובקוריאה הדרומית
מערכת רדאר ניידת-ימית בתחום התדרים X הממוקמת באוקיינוס השקט
פיקוד בקרה, שליטה, ניהול קרב ומערכת תקשורת לתיאום כלל המרכיבים של מערכות ההגנה מפני טילים
שיגור טילי THAAD
רדאר X ימי
מערכת רדאר לגילוי מוקדם
סיירת טילים מונחים המצוידת במערכת Aegis
Laika Party

"Laika Party" (בעברית: "המסיבה של לייקה") הוא סינגל שהוקלט על ידי הזמרת הנורווגית אמי. נכתב על ידה לצד ארלנד גוטולסרוד כריסטיאנסן, לריסה טורמי, טרולס מריוס אהרה והנריק אוסטלונד, שגם הפיק אותו מוזיקלית עם יונאס ינסן. הוא יצא לאור ב-20 בינואר 2025, ונבחר לייצג את אירלנד באירוויזיון 2025, שיתקיים בבזל שבשווייץ.
רקע

בשנת 2021 השתתפה אמי בקדם האירוויזיון הנורווגי, "מלודי גרנד פרי", עם השיר "Witch Woods". היא העפילה לגמר וסיימה במקום השישי.
"Laika Party" נכתב במחנה כתיבה בשם Rena Song Fest בנורווגיה. הוא נכתב בהשראת הכלבה לייקה, שהייתה היצור החי הראשון שהקיף את כדור הארץ מהחלל ב-1957. לאחר שאמי נחשפה במקרה לסיפורה הטרגי של לייקה, שנהרגה כמה שעות לאחר ההמראה כתוצאה מדחק חזק ומעליית הטמפרטורות, כתבה סוף אחר לסיפור הביוגרפי: במקום מוות, מסיבה בחלל לרגל הצלחתה במשימה.
תחרות הזמר של האירוויזיון > Eurosong 2025

Eurosong 2025 הייתה תחרות הקדם הלאומית של אירלנד לתחרות הזמר של האירוויזיון, שפותחה על ידי תאגיד השידור האירי RTÉ לצורך בחירת נציגותה לאירוויזיון 2025. התחרות נערכה ב-7 בפברואר 2025, במסגרת מהדורה מיוחדת של The Late Late Show, ששודרה בערוץ RTÉ One ובסטרימינג באמצעות RTÉ Player.‏ גמר התחרות התקיים במרכז השידור של RTÉ בדבלין, כאשר תוצאותיו נקבעו באמצעות שילוב של הצבעות משלושה גופים: חבר שופטים לאומי, חבר שופטים בין-לאומי והצבעת קהל. כל אחד מהם העניק נקודות במדרג של 2, 4, 6, 8, 10 ו-12 נקודות, כאשר במקרה של תיקו במקום הראשון, ניתנה עדיפות להצבעת הקהל.
לאחר שנדחתה בתחילה מהתחרות הנורווגית "מלודי גרנד פרי", הוכרז "Laika Party" ב-23 בינואר 2025 כאחד המשתתפים בקדם האירי לאירוויזיון. בגמר התחרות, השיר זכה הן בהצבעת חבר השופטים הלאומי והן בהצבעת הקהל, ובכך נבחר לייצג את אירלנד בתחרות.
תחרות הזמר של האירוויזיון > באירוויזיון

על פי חוקי האירוויזיון נדרשות כל האומות, למעט המדינה המארחת ו"חמש הגדולות" (צרפת, גרמניה, איטליה, ספרד והממלכה המאוחדת), להעפיל מאחד משני חצאי הגמר על מנת להתמודד בגמר; עשר המדינות המובילות מכל חצי גמר עולות לגמר. איגוד השידור האירופי (EBU) עתיד לפצל את המדינות המתחרות לחמישה סלים שונים על בסיס דפוסי הצבעה דומים וקשרים גאופוליטיים משותפים, על מנת להפחית את הסיכוי לתיאום הצבעות על רקע זה. ב-28 בינואר 2025 נערכה הגרלת הקצאה שהכניסה כל מדינה לאחד משני חצאי הגמר, וכן באיזו מחצית מהמופע הם יופיעו.‌ אירלנד שובצה להתחרות בחלקו הראשון של חצי הגמר השני, שיתקיים ב-15 במאי.
הערות שוליים

↑  "Laika Party - EMMY: Song Lyrics, Music Videos & Concerts". Shazam. נבדק ב-2025-02-11.
↑  Piater, Zoé (2025-01-27). "Larissa Tormey to Compete as Songwriter in Irish Eurovision Final". IMRO (באנגלית בריטית). נבדק ב-2025-02-13.
↑  Roberts, Dale (2025-02-05). "Could this Norwegian artist with her Soviet space dog song represent Ireland at Eurovision?". www.aussievision.net. נבדק ב-2025-02-10.
↑  Ntinos, Fotios (2024-12-31). "Ireland: Eurosong 2025 will take place on February 7th!". EurovisionFun. נבדק ב-2025-01-20.
↑  Farren, Neil (2025-02-07). "Tonight: 🇮🇪 Ireland Selects for Eurovision 2025". Eurovoix. נבדק ב-2025-02-07.
↑  Davide Conte (2025-02-06). "Ireland: Eurosong 2025 Running Order Revealed". נבדק ב-2025-02-07.
↑  "Norsk Eurovision-deltaker knuser Norge". TV 2 (בנורווגית ספרותית). 2025-02-08. נבדק ב-2025-02-13.
↑  Jonathan Gaathaug (2025-01-23). "Norske Emmy deltar i irske Melodi Grand Prix". TV 2 (בנורווגית). נבדק ב-2025-01-23.
↑  "Samantha Mumba and EMMY join Eurosong line-up". RTE. 2025-01-23. נבדק ב-2025-01-23.
↑  "Norwegian singer EMMY to represent Ireland at Eurovision 2025". RTÉ News. 7 בפברואר 2025. {{cite news}}:  (עזרה)
↑  "Rules–Eurovision Song Contest". Eurovision.tv. EBU. ארכיון מ-8 באפריל 2020. נבדק ב-10 באוקטובר 2021. {{cite web}}:  (עזרה)
↑  "How to watch the Semi-Final Draw for the Eurovision Song Contest 2025". Eurovision.tv (באנגלית). EBU. 2025-01-27. נבדק ב-2025-01-27.
↑  Farren, Neil (2025-01-28). "Eurovision 2025: Semi-Final Allocation Draw Held in Basel". Eurovoix (באנגלית בריטית). נבדק ב-2025-01-28.
קלייר הולדן רוטמן

| --- | --- |

 לידה:  1958 (בת 67 בערך) מונטריאול, קנדה 
 מדינה:  קנדה 
 השכלה:  תיכון מונטריאול/וסטמאונט–נוטרדאם-דה-גרייס 
 בן או בת זוג:  ארתור הולדן 
 
קלייר הולדן רוטמן (באנגלית: Claire Holden Rothman;‏ נולדה ב-1958) היא סופרת קנדית, מחברת רומנים, סיפורים קצרים, ומתרגמת. היא פרסמה שני רומנים ושני קובצי סיפורים קצרים.
ספרה "אוקטובר שלי" תורגם לעברית על ידי ניצן לפידות ויצא לאור בישראל בספטמבר 2016. הספר עוסק בסיפורה של משפחה מודרנית ששדה הקרב של התרבויות, השפות וההיסטוריה מאיים לפרק אותה ובהשלכות של המילים שלא נאמרו.
הרומן הראשון שלה, מומחה הלב היה מועמד לפרס גילר בשנת 2009, והרומן השני שלה, אוקטובר שלי היה מועמד לקבלת פרס זה בשנת 2014. בנוסף היה הספר אוקטובר שלי בין המועמדים הסופיים לקבלת פרס המושל הכללי לסיפורת בשפה האנגלית בתחרות פרסי המושל הכללי בשנת 2014. בשנת 1994 היא זכתה בפרס ג'ון גלאסקו לתרגום על השפעתו של הספר, תרגום של הולדן רוטמן שפורסם בשנת 1993 לספרו של פיליפ-איגנס פרנסואה אוברט דה גאספה משנת 1837.
היא מתגוררת בווסטמאונט, קוויבק, עם השחקן והסופר ארתור הולדן.
יצירתה

ימי הסלט (Salad Days, 1990, סיפורים קצרים)
צבעונים שחורים (1999, Black Tulips, סיפורים קצרים)
מומחה הלב (2009, The Heart Specialist, רומן)
אוקטובר שלי (2014, רומן) תורגם לעברית בשנת 2016 על ידי ניצן לפידות, ראה אור בהוצאת תמיר//סנדיק
הערות שוליים

↑  "The revolution comes home".
↑  אוקטובר שלי / הולדן רוטמן קלייר, באתר https://www.tamirsendik.co.il
↑  "Margaret Atwood, Anne Michaels make Scotiabank Giller Prize long list".
↑  "Giller Prize money doubles to $140,000".
↑  "The Governor General's Literary Awards 2014: The finalists".
↑  "Author series offers a mixed bag for book lovers".
↑  "The revolution comes home".
| --- | --- |
בקרת זהויות :  NLI: 987007267379805171  GND: 1015589588  ISNI: 0000 0000 7267 4224  LCCN: n88638549  NKC: mub2015886480  NTA: 334336821  SUDOC: 243837267  VIAF: 55730032   WorldCat (עם VIAF): 55730032 
ערך זה הוא קצרמרבנושא סופרים. אתם מוזמנים לתרום לוויקיפדיה ו.
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "קלייר הולדן רוטמן".
ליריק רוס

| --- | --- |
אין תמונה חופשית
 לידה:  30 בספטמבר 2003 (בת 21) הומווד, אילינוי, ארצות הברית
 מדינה:  ארצות הברית
 תקופת הפעילות:  מ-2015
 פרופיל ב-IMDb
ליריק רוס (באנגלית: Lyric Ross; נולדה ב-30 בספטמבר 2003) היא שחקנית אמריקאית.
ביוגרפיה

רוס נולדה וגדלה בכפר הומווד (אנ') במדינת אילינוי, ארצות הברית, בתם של סטיבן רוס ושל ברנדי סמית'. היא סיימה את לימודיה בתיכון ג'יימס הארט באילינוי.